AARHUS: Tusinder overværede det spektakulære Volvo Ocean Race, der fredag eftermiddag rundede Aarhus Havn lige foran Havnepladen og Dokk1.

Og så skete der lige præcist det, der bare ikke må ske: Nordeuropas mest fuldautomastiske parkeringsanlæg er gået i stå.

- Der er p.t. problemer med parkeringsanlægget under Dokk1. Det er derfor ikke muligt at afhente sin bil. Der arbejdes på en løsning, men der må forventes nogen ventetid, skrev Aarhus Kommune kl. 16.37 på en sms-besked til dem, der har tilmeldt sig sms'er om Volvo Ocean Race.

Beskeden suppleres med denne oplysning:

- Personer der ønsker det, kan afhente en taxabon hos vagterne ved p-anlægget.

Det underjordiske parkeringsanlæg har plads til 1.000 biler, der køres på plads med automatiske elevatorer.

Det tager et minut at parkere din bil, så sørger anlægget for resten, står der om anlægget på Dokk1 hjemmeside.

Det tager så tilsyneladende bare nogle gange meget længere at hente den op igen.

P-anlægget er opført af Aarhus Kommune i samarbejde med Realdania By & Byg, som også ejer anlægget.

Der er i meddelelsen fra kommunen ingen tidsestimat for, hvornår parkeringsanlægget virker igen.